Hundid on ulguma hakanud, talv on omadega just niikaugel, et metsakutsu teab: aeg on käes, pojad sünnivad aprillis, mil metsseapõrsad lausa ootavad harvendamist.    Aga jah, praegu soed alles uluvad, õhtuhämaras on kuulda kumedat hüüdu.  Kus sa oled, mu hinge teine pool, tule..!    Inimeste maailm vastab hundi armuhüüule rongi kimeda huikega.  Nagu tunneks ka raudhobu igatsust ja vere tuiget.    Maailm hakab kitsaks jääma,  territooriumid segunevad, ei ole enam üht ruumi hundi jaoks ja teist inimesele, ühel ja samal pinnal trügime teineteist.  Hunt oli siin enne...    Mul oli vanavanaema, kel õnnestus ära näha oma lapselapselapselastest neli esimest, minu mugulad. Mamma sünniaasta on 1901. Samal aastal sündisid Clarc Gable ja keiser Hirohito. Polnudki ju väga ammu?  Esimene auto Eestis: 1896, aastal 1908 oli Tallinas 6 autot.  Esimene lennuk Eesti taevas: 1912.  Telefon oli teismeline...  Raadiot  esitleti Eestis esmakordselt 1921.      Hunt oli siin ammu enne seda kõike.  Mulle meeldiks, kui ta oleks siin ka pärast mind.        Kunagi käisin tööl Jäägri baaris, tee sinna viis jalgrattal läbi tarastatud karjakoplite. Pimedal septembriõhtul oli mõistlik see rada läbi sõita taskulambiga. Kord õhtul teel olles oli lambivalguses näha kaheksat hiilgavat silma - hunt oli natuke alt läinud ja pojad vasikaid murdma toonud, kuid just samal õhtul oli karjanaine arvanud, et  õitsiöödele on selleks aastaks paras aeg lõpp teha.    Samal aastal läks Laekvere meestel kõvasti koeri kaduma, mõni õuest oheliku otsast, mõni lihtsalt maja tagant võpsikust.  Siiani arvan, et süüdi oli toosama vasikajahis petta saanud hundimamma.    Nüüd usun ka, et need on tema lapsed, keda ma kuulsin täna hõikamas.        Dixi.